Qonunlarning ijrosi holati, huquqni qo‘llash amaliyotini o‘rganish va qonunosti hujjatlarining qabul qilinishi yuzasidan amalga oshirilgan monitoring natijalari to‘g‘risida

Mamlakatimizda o‘tgan qisqa davr mobaynida qonunchilik bazasini tizimlashtirish, normativ-huquqiy hujjatlarni ishlab chiqish va qabul qilish, shu bilan birga amaldagi qonunchilik hujjatlarini yanada takomillashtirish borasida muayyan ishlar amalga oshirildi.
 Normativ-huquqiy hujjatlarning sifatini oshirish, ularni tartibga solishdagi ahamiyatini kuchaytirish, ayniqsa normativ-huquqiy hujjatlarni qabul qilishda jamoatchilik fikrini hisobga olish maqsadida Norma ijodkorligi faoliyatini takomillashtirish konsepsiyasi qabul qilinib, amaliyotga tatbiq etildi.
 Shundan kelib chiqib, qonun ijodkorligi faoliyati sifatini tubdan oshirish, amalga oshirilayotgan islohotlarning huquqiy jihatdan ta’minlanishini takomillashtirish maqsadida Senat qo‘mitalari tomonidan qator qonunlarning ijrosi holati, huquqni qo‘llash amaliyoti o‘rganildi va qonunosti hujjatlarining qabul qilinishi yuzasidan monitoring amalga oshirildi. 
 Tahlillar ayrim qonunlarda aniq mexanizmlarning aks ettirilmaganligi, havolaki normalarning mavjudligi sababli sohaning asosan qonunosti hujjatlari bilan tartibga solinib kelinganligi, shuningdek, qabul qilingan ayrim qonunlardagi normalar amaliyotda nomuvofiqliklarni keltirib chiqarayotganligi sababli ularni bugungi kun talabi asosida qayta ko‘rib chiqish hamda takomillashtirish lozimligini ko‘rsatdi.
 Xususan, “Arxiv ishi to‘g‘risida”gi, “Fuqarolarning o‘zini o‘zi boshqarish organlari to‘g‘risida”gi, “Tabiatni muhofaza qilish to‘g‘risida”gi va boshqa qonunlarda vakolatli organlar, ularning huquq va majburiyatlari, shuningdek, ularning sohani tartibga solishga oid vakolatlari to‘liq nazarda tutilmagan;
 “Jamoatchilik nazorati to‘g‘risida”gi, “Davlat tasarrufidan chiqarish va xususiylashtirish to‘g‘risida”gi, “Hayvonot dunyosini muhofaza qilish va undan foydalanish to‘g‘risida”gi qonunlarda sohadagi munosabatlarni tartibga solish, u yoki bu masalada qarorlar qabul qilish mexanizmlari aniq belgilanmagan;
 “Jamoatchilik nazorati to‘g‘risida”gi, “Arxiv ishi to‘g‘risida”gi “Keksalar, nogironligi bo‘lgan shaxslar va aholining boshqa ijtimoiy ehtiyojmand toifalari uchun ijtimoiy xizmatlar to‘g‘risida”gi va boshqa qonunlarda jamoatchilik nazoratini amalga oshirish, davlat va nodavlat tashkilotlarning o‘zaro hamkorligi bilan bog‘liq munosabatlar, shu bilan birga davlat xizmatlarini ko‘rsatish hamda faoliyatini raqamlashtirishga oid normalar aks ettirilmagan;
 “Davlat tasarrufidan chiqarish va xususiylashtirish to‘g‘risida”gi, “Investitsiyalar va investitsiya faoliyati to‘g‘risida”gi qonunlarda davlat mulklarini xususiylashtirish, birja operatsiyalarini amalga oshirish bilan bog‘liq munosabatlarda ochiqlik va shaffoflik tamoyillari to‘liq aks ettirilmagan;
 “Tabiatni muhofaza qilish to‘g‘risida”gi hamda “Hayvonot dunyosini muhofaza qilish va undan foydalanish to‘g‘risida”gi qonunlarda tabiiy resurslardan foydalanish, tabiatni muhofaza qilish ustidan nazorat o‘rnatish, atrof muhitga yetkazilgan zararlarni qoplash yuzasidan sudlarga murojaat qilish masalalari to‘liq yoritilmagan;
 “Keksalar, nogironligi bo‘lgan shaxslar va aholining boshqa ijtimoiy ehtiyojmand toifalari uchun ijtimoiy xizmatlar to‘g‘risida”gi va “Investitsiyalar va investitsiya faoliyati to‘g‘risida”gi qonunlarda bugungi kundagi munosabatlarni o‘zida to‘liq namoyon etadigan asosiy tushunchalar nazarda tutilmagan;
 “Bola huquqlarining kafolatlari to‘g‘risida”gi Qonunda bolada huquqiy ong va huquqiy madaniyatni shakllantirishning mexanizmlari, ota-onaning yoki ular o‘rnini bosuvchi shaxsning bolani voyaga yetkazish va tarbiyalash bo‘yicha majburiyatlari va boshqa masalalar ko‘zda tutilmagan.
 Yuqoridagilardan kelib chiqib, “Parlament nazorati to‘g‘risida”gi O‘zbekiston Respublikasi Qonunining 5-moddasiga muvofiq O‘zbekiston Respublikasi Oliy Majlisining Senati qaror qiladi:
 1. Senat qo‘mitalari tomonidan qonunlarning ijrosi holati, huquqni qo‘llash amaliyoti va qonunosti hujjatlarining qabul qilinishi yuzasidan amalga oshirilgan monitoring natijalari bo‘yicha ishlab chiqilgan takliflar ilovaga muvofiq ko‘rib chiqish uchun Vazirlar Mahkamasiga yuborilsin.
 2. O‘zbekiston Respublikasi Vazirlar Mahkamasi:
 ilovaga muvofiq yuborilayotgan qonunlarni manfaatdor idora va tashkilotlar bilan birgalikda to‘liq qayta o‘rganib chiqsin, ularni takomillashtirish yuzasidan ishlab chiqilgan takliflarni qonunlarda nazarda tutish yuzasidan zarur chora-tadbirlarni belgilasin;
 ushbu Qaror ijrosi hamda takliflar yuzasidan amalga oshirilgan ishlar to‘g‘risida joriy yilning 15-dekabriga qadar Oliy Majlis Senatiga ma’lumot taqdim etsin.
 3. O‘zbekiston Respublikasi Adliya vazirligi:
 qonunchilik hujjatlarini qayta ko‘rib chiqqan holda ularni tizimlashtirish, normativ-huquqiy hujjatlarni ishlab chiqish va qabul qilish jarayonlari sifatini oshirish, ular ijrosi monitoringini yanada takomillashtirish; 
 qabul qilingan normativ-huquqiy hujjatlarni ijrochilarga yetkazish, mazmun-mohiyati hamda ahamiyatini tushuntirish, amaliyotda qo‘llashga ko‘maklashish va ushbu jarayonni nazorat qilish;
 ijtimoiy tarmoqlar, ommaviy axborot vositalari orqali doimiy ravishda ko‘rsatuv va chiqishlar tashkil etish, aholiga islohotlar mohiyati va natijalarini yetkazib borish sifatini yanada oshirish;
 qonunchilikdagi ortiqcha byurokratik tartib-taomillarni bartaraf etish, harakatsiz va amalda qo‘llanilmayotgan hujjatlarni tubdan qisqartirish maqsadida gilotina usulidan foydalanishni yanada kuchaytirish choralarini ko‘rsin.
 4. Senatning Sud-huquq masalalari va korrupsiyaga qarshi kurashish qo‘mitasi (N. Umarov) adliya vazirining davlat organlari va tashkilotlarining norma ijodkorligi faoliyati va huquqni qo‘llash amaliyotining holati to‘g‘risidagi axborotini eshitish doirasida qabul qilingan normativ-huquqiy hujjatlarni ijrochilarga yetkazish, mazmuni hamda ahamiyatini tushuntirish, amaliyotda qo‘llashga ko‘maklashish va ushbu jarayonni nazorat qilish masalalarini chuqur tahlil qilib, keng muhokama qilsin.
 5. O‘zbekiston Respublikasi Oliy Majlisi Senati qo‘mitalari o‘z yo‘nalishlari bo‘yicha mazkur Qarorda belgilangan vazifalar ijrosini nazorat qilib borsin.
 6. Ushbu Qarorning ijrosini nazorat qilish O‘zbekiston Respublikasi Oliy Majlisi Senati Raisining birinchi o‘rinbosari S. Safoyev zimmasiga yuklansin.